На основу Закона о науци и истраживањима (Службени гласник РС бр. 49/2019), Платформе за отворену науку коју је донело Министарство науке, технолошког развоја и иновација (од 25. децембра 2024. године), Статута Универзитета у Нишу, Наставно-научно веће Филозофског факултета Универзитета у Нишу, на седници одржаној дана 11.4.2025. године, донело је

**ПРАВИЛНИК О ОТВОРЕНОЈ НАУЦИ И РЕПОЗИТОРИЈУМУ**

# I ОПШТЕ ОДРЕДБЕ

## Члан 1.

Правилником о отвореној науци уређују се процедуре, поступци, обавезе и одговорности, као и начин и услови под којима се резултати научноистраживачког рада научноистраживачког особља на Филозофског факултета Универзитету у Нишу депонују у дигитални репозиторијум Филозофског факултета у Нишу са отвореним приступом, а у циљу спровођења Платформе за отворену науку коју је донело Министарство науке, технолошког развоја и иновација Републике Србије.

Наставно особље чине: сарадници у настави, асистенти, асистенти са докторатом, доценти, ванредни професори и редовни професори који су изабрани у звање и имају заснован радни однос на Филозофском факултету у Нишу.

Научноистраживачко особље чине: истраживачи приправници, истраживачи сарадници, научни сарадници, виши научни сарадници и научни саветници који су изабрани у звање и имају заснован радни однос на Филозофском факултету у Нишу.

Одредбе овог правилника се примењују и на сараднике ван радног односа, сараднике за практични део наставе, лица која раде на истраживачко-развојним пословима, предаваче ван радног односа, наставнике страног језика, наставнике вештина, професоре емеритусе, као и друга лица која имају одговарајућа звања у складу са Законом о високом образовању, Законом о науци и истраживањима, Статутом Филозофског факултета Универзитета у Нишу и Статутом Универзитета у Нишу и која имају одређени облик радног ангажовања на Филозофском факултету у Нишу.

Заједнички назив за сва лице из ставова 2, 3, 4 и 5 овог члана је „истраживачи“.

## Резултати научноистраживачког рада на Филозофском факултету у Нишу

## Члан 2.

Резултати научноистраживачког рада (у даљем тексту: научни резултати) су научне публикације и други научни материјали који су настали као резултат научних истраживања на Филозофском факултету у Нишу, а нарочито они који су настали као резултат пројеката и програма финансираних у целини или делимично од стране министарстава Републике Србије.

## Депоновање резултата истраживања

## Члан 3.

Сагласно циљевима отворене науке, научни резултати се трајно похрањују, односно депонују и чувају, постављањем у софтверски систем успостављен у Универзитетској библиотеци Универзитета у Нишу (Phaidra) који представља дигитални институционални репозиторијум (у даљем тексту Репозиторијум), коме Филозофски факултет у Нишу има администраторски приступ, чиме се обезбеђује доступност и већа видљивост резултата научноистраживачког рада истраживача Факултета, повезаност између науке и привреде, односно друштва у целини, у унапређује квалитет научних истраживања.

Поред резултата које дефинише Правилник о поступку, начину вредновања и квантитативном исказивању научноистраживачких резултата истраживача, у Репозиторијум се могу депоновати и примарни истраживачки подаци и други резултати научних истраживања, као што су примарни подаци прикупљени током истраживања.

У Репозиторијум се могу депоновати све научне публикације које садрже афилијацију Филозофског факултета у Нишу, с тим да истраживачи могу да депонују у Репозиторијум и научне публикације које су објавили под другим афилијацијама.

# Обавеза депоновања

## Члан 4.

У Репозиторијум се депонују електронске копије објављене штампане верзије или рецензиране верзије прихваћене за објављивање свих резултата научноистраживачког рада, у складу са сагласношћу аутора и лиценцом дефинисаном од стране издавача конкретне научне публикације.

У Репозиторијум се обавезно депонују сви метаподаци о резултатима научноистраживачког рада, укључујући и метаподатке резултата које није могуће учинити доступним у режиму отвореног приступа.

Резултати научноистраживачког рада, чији метаподаци нису депоновани у Репозиторијум, неће се сматрати мерљивим.

# Чињење доступним у отвореном приступу

## Члан 5.

Чињење доступним у отвореном приступу (у даљем тексту: отворени приступ) подразумева доступност и видљивост резултата научноистраживачког рада на јавном интернету, чиме се омогућава свим заинтересованим лицима да приступе садржају резултата истраживања која су постављена на интернет, без накнаде, односно да резултате научноистраживачког рада читају, преузимају, чувају, штампају и користе, уз обавезу да коректно наведу (цитирају) извор информација, а садржај користе искључиво уз поштовање етичких начела и норми, у складу са прописима којима се уређује област ауторских и сродних права, интелектуалне својине и припадајућим лиценцама (Прилог 1 – Creative Commons лиценце).

# II ОТВОРЕНИ ПРИСТУП РЕЗУЛТАТИМА НАУЧНОИСТРАЖИВАЧКОГ РАДА

## Отворени приступ научним публикацијама

## Члан 6.

Под научним публикацијама сматрају се чланци објављени у научним часописима и тематским зборницима радова, монографије, поглавља у монографијама, саопштења на научним конференцијама објављена у целини или изводу и друге публикације које се могу вредновати по Минималним условима за избор у звање наставника на универзитету Републике Србије и Ближим критеријумима за избор у звања наставника (за поље друштвено-хуманистичких наука) Универзитета у Нишу.

У Репозиторијум се обавезно депонује електронска верзија објављене научне публикације која ће бити доступна у режиму отвореног приступа у складу са принципима тзв. Зеленог отвореног приступа (енг. green open access).

Уколико издавач то допушта и уколико се не крше ауторска права и не постоје друга законска ограничења, депонована верзија биће у пуном тексту доступна у отвореном приступу.

Уколико је омогућен непосредан отворени приступ коначној верзији објављене научне публикације депоноване у Репозиторијуму, није неопходно депоновати и рецензирани рукопис.

Ако постоје правна ограничења због којих није могућ отворени приступ објављеној верзији научне публикације, у Репозиторијум се обавезно депонује и рецензирана верзија (прихваћена за објављивање) научне публикације, која ће бити јавно доступна након истека тзв. ембарго периода прописаног од стране издавача.

У Репозиторијум се обавезно депонују и научне публикације објављене у часописима, монографијама и зборницима који су већ у отвореном приступу, тзв. Златни отворени приступ (енг. gold open access).

Сви јавно доступни резултати депоновани у Репозиторијуму морају бити заштићени машински читљивим лиценцама Креативне заједнице (Creative Commons - CC).

Електронска верзија научне публикације мора бити депонована у Репозиторијум непосредно након објављивања.

У складу са [Платформом за отворену науку 2.0](https://nitra.gov.rs/images/nauka/TONuS-Platforma_2.0-Final.pdf), у случају да не постоје правна ограничења, интегрални текст публикације (тј. објављена верзија или рецензирани рукопис), мора бити доступан у отвореном приступу одмах, а најкасније 6 месеци од објављивљања у области друштвено-хуманистичких наука.

## Члан 7.

Под примарним истраживачким подацима подразумева се прикупљени чињенични материјал који се уобичајено чува и прихвата у научној заједници као неопходан за проверу резултата истраживања, независно од тога у којем формату су подаци изражени (дигиталном или аналогном).

Подацима истраживања нарочито се сматрају:

1. документи, табеле

2. лабораторијске свеске, теренске свеске, дневници

3. упитници, транскрипти, шифрарници

4. аудио траке, видео траке

5. фотографије, филмови

6. тестови и анкете

7. слајдови, артефакти, узорци

8. колекције дигиталних излаза

9. датотеке са подацима

10. модели, алгоритми, скрипте

11. садржај апликације (улаз, излаз, лог фајлови за софтвер за анализу, софтвер за симулацију, шеме)

12. стандардне оперативне процедуре и протоколи.

Отворени приступ подацима истраживања треба омогућити непосредно након објављивања резултата (у научној публикацији) добијених на основу тих података, када за то не постоје законска и/или етичка ограничења.

Примарни подаци доступни у отвореном приступу морају бити заштићени стандардизованом машински читљивом лиценцом (CCO, CC-BY или CC BY-SA) и морају бити повезани са објављеним публикацијама чији су резултати добијени на основу тих података.

## Отворени приступ метаподацима

## Члан 8.

Под метаподацима (подаци о подацима) се подразумевају подаци којима се описују, објашњавају или на други начин ближе одређују карактеристике резултата научног истраживања исказаних у дигиталном облику, а чија је сврха олакшавање претраге, откривања и употребе резултата истраживања путем интернета.

Метаподаци о резултатима научноистраживачког рада обавезно садрже информације о аутору, наслов часописа, књиге, зборника односно друге публикације, издавач, година објављивања, волумен, свеска, пагинација, стандардни међународни бројеви, као што су ISBN и ISSN, јединствени идентификатори, као што су DOI, ORCID, итд., назив пројекта у оквиру ког је публикација настала, услов коришћења пуног текста публикације.

Метаподаци о примарним истраживачким подацима обавезно садрже информације о ауторима, формату података, начину коришћења података, а прилагођени су Репозиторијуму за депоновање података.

Образац за достављање метаподатака (Прилог 2 – Упутство за достављање метаподатака) сачињава и ажурира у складу са потребама администратор Репозиторијума и чини га доступним свим истраживачима Факултета и то на званичној интернет страници Факултета и порталу Издавачког центра.

## Лиценце

## Члан 9.

Лиценце представљају унапред припремљене и стандардизоване уговоре (Прилог 1) којима аутор или изворни носилац неког другог права интелектуалне својине дозвољава, по правилу, некомерцијално искоришћавање његовог дела, а нарочито умножавање, дељење и прераду дела, уз поштовање лично-правних овлашћења аутора.

Истраживачи су слободни да сами одлуче под којим условима ће депоновати и приказати у отвореном приступу своје резултате.

## Коришћење депонованих резултата

## Члан 10.

Свако коришћење садржаја доступног у отвореном приступу изван дате сагласности носиоца права и законских ограничења, сматраће се повредом ауторског и других права интелектуалне својине.

Филозофски факултет у Нишу и Издавачки центар у обавези су да учине видљивим на интернет страницама услове под којима аутори могу да објављују радове у отвореном приступу.

# III ОБАВЕЗЕ УНИВЕРЗИТЕТА

## Техничка инфраструктура

## Члан 11.

Филозофски факултет у Нишу користи ресурсе Универзитета у Нишу у циљу обезбеђивања и одржавања техничке инфраструктуре која омогућује депоновање, чување, претраживање и даље коришћење метаподатака о резултатима научноистраживачког рада, у складу с општеприхваћеним стандардима и протоколима размене података.

Филозофски факултет у Нишу је у обавези да линк за приступ Репозиторијуму објави на својој званичној интернет страници, као и на порталу Издавачког центра Факултета.

**Обука запослених**

## Члан 12.

Универзитет у Нишу обезбеђује потребну обуку за лица које Филозофски факултет одређује за послове депоновања, управљања и ажурирања резултата научноистраживачког рада у оквиру установе (у даљем тексту: администратори), а то су библиотекари Филозофског факултета у Нишу.

# IV ОБАВЕЗЕ ФИЛОЗОФСКОГ ФАКУЛТЕТА У НИШУ

## Администрација Репозиторијума

## Члан 13.

Администратор Репозиторијума је запослено лице у библиотеци Филозофског факултета у Нишу, задужено за послове депоновања, управљања и ажурирања резултата научноистраживачког рада које је од библиотеке Универзитета у Нишу добило овлашћење за приступ и управљање репозиторијумом Факултета у систему Phaidra.

Администратор депонује научне резултате добијене од истраживача у Репозиторијум, проверава усклађеност са стандардима и квалитет депонованих метаподатака и датотека, стара се о поштовању ауторских права и ус датотекама; координира и управља дефинисањем и уређивањем нових група садржаја у Репозиторијуму; одржава везу са администраторима из библиотеке Универзитета у Нишу и препоручује ИТ одељењу нове функционалности система, на основу повратних информација од истраживача; координира активности на дигитализацији; прати примену усвојених политика.

Администратори су овлашћени да одбију захтеве за унос научних резултата у Репозиторијум уколико су они нетачни или непотпуни, а нарочито оне који немају пун текст, све док се сасвим не ускладе са стандардима за депоновање.

## Упутство о депоновању

## Члан 14.

Филозофски факултет у Нишу је у обавези да упутство о депоновању у Репозиторијум (Прилог 2) учини доступним на видљивом месту на званичној интернет страници Факултета, као и на порталу Издавачког центра.

## Обавеза поштовања права интелектуалне својине

## Члан 15.

Факултет се посебно стара да се депоновани резултати истраживања учине доступним у отвореном приступу, искључиво уз сагласност истраживача, у складу са претходно закљученим уговором између истраживача и издавача или другог субјекта који је уговором или по другом основу стекао овлашћење да резултате истраживања економски искоришћава.

Уколико су резултати истраживања учињени доступним супротно вољи истраживача, односно условима пословања издавача, Факултет је у обавези да, са или без захтева аутора односно издавача, садржај одмах по сазнању за кршење услова уклони из режима отвореног приступа.

Метаподаци о уклоњеним резултатима који су депоновани у Репозиторијуму не могу бити уклоњени из режима отвореног приступа, осим у случају када су нетачни или неадекватни. Уколико се накнадно утврди да не постоји повреда права која су уступљена издавачу, резултати могу поново да буду постављени у отворени приступ.

## Депоновање и доступност у отвореном приступу

## Члан 16.

Резултати научноистраживачког рада се депонују у Репозиторијум одмах по објављивању.

Резултати научноистраживачког рада чине се доступним у отвореном приступу након протека времена које је унапред дефинисано од стране издавача или другог субјекта (тзв. ембарго период) којем је аутор уступио овлашћење на објављивање.

Ако издавач нема приказане услове објављивања у отвореном приступу, истраживач, односно аутор, дужан је да непосредно ступи у контакт са издавачем и остави му рок, који не може бити дужи од 30 дана, да се изјасни о објављивању у отвореном приступу научног рада појединачног истраживача.

Ако издавач који нема приказане услове објављивања у отвореном приступу не послује у оквиру Универзитета у Нишу, истраживач мора уз резултат истраживања да достави и изричиту сагласност издавача да се резултат може учинити доступним у отвореном приступу.

Издавач који није дао писану сагласност или сагласност у електронском облику да је сагласан са постављањем депонованих резултата научног истраживања у отвореном приступу, сматраће се да није дао сагласност.

# V ОБАВЕЗЕ ИСТРАЖИВАЧА

## Тачност података

## Члан 17.

Истраживачи су дужни да редовно проверавају своје научне резултате у Репозиторијуму и да се, заједно са администратором, старају о тачности метаподатака. Ако примете да неки резултат недостаје, дужни су да га пошаљу администратору ради депоновања. Ако публикација не може да се депонује у репозиторијум, аутор је дужан да примерак публикације достави Библиотеци Филозофског факултета, где ће се она обрадити и чувати у складу са стандардима који важе у библиотечко-информационој делатности.

Истраживачи своје радове у pdf формату и одговарајуће метаподатке достављају Библиотеци на адресу [repozitorijum@filfak.ni.ac.rs](mailto:repozitorijum@filfak.ni.ac.rs). Истраживачи бирају лиценцу под којом се њихов рад објављује у репозиторијуму. Библиотекари/администратори након тога депонују рад и метаподатке у репозиторијум.

## Поштовање уговорних обавеза према аутору и/или издавачу са правима економског искоришћавања публикације

## Члан 18.

Ако истраживач, односно издавач или други субјект који има овлашћење да резултате истраживања економски искоришћава, не дозвољавају да се резултати учине доступним у отвореном приступу (нпр. у случају монографија или других резултата на којима су овлашћења искоришћавања уступљена другом субјекту), истраживачи су дужни да ипак доставе резултате и метаподатке о тим резултатима, а сами резултати се при депоновању закључавају и нису доступни јавности.

# VI ПРЕЛАЗНЕ И ЗАВРШНЕ ОДРЕДБЕ

## Примена Правилника

## Члан 19.

Одредбе Правилника о отвореној науци и репозиторијуму примењују се на све резултате научноистраживачког рада, осим на оне који пре ступања на снагу Правилника о отвореној науци нису били у отвореном приступу.

## Контрола примене

## Члан 20.

Контрола примене Правилника о отвореној науци и репозиторијуму врши се најмање једном годишње, приликом подношења извештаја о раду истраживача Факултета.

Одговорно лице на Факултету дужно је да годишњи извештај састави најкасније до 31. јануара у текућој години за претходну годину. Одговорно лице је именовани администратор Репозиторијума, осим уколико одлуком декана није именовано друго лице за сачињавање годишњег извештаја.

Контролу примене Правилника врши продекан за научноистраживачки рад Факултета, а на основу годишњег извештаја одговорног лица.

## Члан 21.

На све што није регулисано овим Правилником примењиваће се основе садржане у Платформи за отворену науку коју је донело Министарство науке, технолошког развоја и иновација Републике Србије (од 25. децембра 2024. године).

НАСТАВНО НАУЧНО ВЕЋЕ ФАКУЛТЕТА

Број

Датум

ДЕКАН ФАКУЛТЕТА

Проф. др Наталија Јовановић